ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Δεκεμβρίου 1999

για ειδική χρηματοδοτική συνδρομή της Κοινότητας για την επιδημιολογική επιτήρηση ορισμένων νοσημάτων των ζώων σε περιοχές κινδύνου στην Ελλάδα

[κοινοποιηθείσα υπό τον αριθμό Ε(1999) 4680]

(Το κείμενο στην ελληνική γλώσσα είναι το μόνο αυθεντικό)

(2000/71/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2) του Συμβουλίου, και ιδίως το άρθρο 6,

Εκτιμώντας τα ακόλουθα:

(1) το 1994 και το 1996 είχε εισαχθεί στην Ελλάδα ο ιός του αφθώδους πυρετού από το εξωτερικό·

(2) το 1996, 1997 και 1998 είχε εισαχθεί στην Ελλάδα η ευλογιά των προβάτων από το εξωτερικό·

(3) το 1998 και το 1999 είχε εισαχθεί στην Ελλάδα ο καταρροϊκός πυρετός του προβάτου από το εξωτερικό·

(4) οι ιογενείς νόσοι όπως ο αφθώδης πυρετός, η πανώλη των βοοειδών, η ευλογιά των αιγοπροβάτων, ο καταρροϊκός πυρετός του προβάτου και η πανώλη των μικρών μηρυκαστικών πρέπει να θεωρούνται ως εξωτικές νόσοι στο έδαφος των κρατών μελών της ΕΕ·

(5) η εμφάνιση εξωτικών νόσων αποτελεί σοβαρή απειλή για το κοινοτικό ζωικό κεφάλαιο και η παρουσία των εν λόγω νόσων δημιουργεί προβλήματα στο εμπόριο σε εθνικό και διεθνές επίπεδο·

(6) η Κοινότητα έχει τη δυνατότητα να χορηγήσει χρηματοδοτική ενίσχυση στα κράτη μέλη για την ταχεία εξάλειψη ορισμένων ζωονόσων, όπως ο αφθώδης πυρετός, η ευλογιά των αιγοπροβάτων, ο καταρροϊκός πυρετός του προβάτου και η πανώλη των μικρών μηρυκαστικών·

(7) είναι αναγκαίο να υπάρχει στην Ελλάδα υψηλού επιπέδου επιτήρηση των νόσων των ζώων καθώς και ετοιμότητα για την εξάλειψη των εξωτικών νόσων, ιδίως, στις περιοχές που θεωρείται ότι υπάρχει ειδικός επιδημιολογικός κίνδυνος·

(8) έχει προετοιμαστεί από την Ελλάδα επιδημιολογικό πρόγραμμα επιτήρησης το οποίο ονομάζεται EVROS (σύστημα κυλιόμενης επιδημιολογικής επιτήρησης) το οποίο έχει ως στόχο την ανίχνευση του αφθώδους πυρετού, της πανώλης των βοοειδών, της ευλογιάς των αιγοπροβάτων, του καταρροϊκού πυρετού του προβάτου και της πανώλης των μικρών μηρυκαστικών, για περιοχές της Ελλάδας οι οποίες θεωρούνται περιοχές ειδικού κινδύνου.

(9) το εν λόγω πρόγραμμα όταν εφαρμοσθεί θα παρέχει πολύτιμες πληροφορίες για την κατάσταση της νόσου στις περιοχές τις οποίες καλύπτει·

(10) το πρόγραμμα προορίζεται να εφαρμοστεί σε περιοχές ειδικού επιδημιολογικού κινδύνου·

(11) λαμβανομένης υπόψη της σημασίας μιας υψηλού επιπέδου προετοιμασίας σε όλα τα επίπεδα για την παρακολούθηση και την εξάλειψη ζωονόσων, κρίνεται σκόπιμη η παροχή χρηματοδοτικής ενίσχυσης για την κάλυψη των δαπανών που επιβαρύνουν την Ελλάδα·

(12) για δημοσιονομικούς λόγους στην εν λόγω απόφαση πρέπει να εξεταστούν οι οικονομικές πτυχές για περίοδο 12 μηνών·

(13) η προβλεπόμενη χρηματοδοτική ενίσχυση ανέρχεται σε 300000 ευρώ κατ' ανώτατο όριο·

(14) η κοινοτική χρηματοδοτική συνδρομή χορηγείται εφόσον πραγματοποιούνται οι προβλεπόμενες ενέργειες και υπό τον όρο ότι οι αρχές διαβιβάζουν όλα τα αναγκαία στοιχεία εντός των προβλεπόμενων προθεσμιών·

(15) για τους σκοπούς του ελέγχου εφαρμόζονται τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, για τη χρηματοδότηση της Κοινής Γεωργικής Πολιτικής(3), όπως τροποποιήθηκε από τον κανονισμό (ΕΚ) αριθ. 1258/1999(4)·

(16) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το επιδημιολογικό πρόγραμμα παρακολούθησης για τον αφθώδη πυρετό, την πανώλη των βοοειδών, την ευλογιά των αιγοπροβάτων, τον καταρροϊκό πυρετό του προβάτου και την πανώλη των μικρών μηρυκαστικών που υποβλήθηκε από την Ελλάδα εγκρίνεται για περίοδο δώδεκα μηνών που αρχίζει από την 1η Ιανουαρίου 2000. Ο στόχος και τα βασικά στοιχεία του προγράμματος αναφέρονται στο παράρτημα Ι.

2. Η κοινοτική χρηματοδοτική ενίσχυση για το πρόγραμμα που αναφέρεται στην παράγραφο 1, ανέρχεται σε 70 % των δαπανών που επιβαρύνουν την Ελλάδα και σε 300000 ευρώ κατ' ανώτατο όριο. Η χρηματοδοτική ενίσχυση χορηγείται για τις ενέργειες που αναφέρονται στο Παράρτημα ΙΙ.

Άρθρο 2

Η χρηματοδοτική ενίσχυση που αναφέρεται στο άρθρο 1, παράγραφος 2 χορηγείται στην Ελλάδα υπό τον όρο ότι:

α) τίθενται σε ισχύ από την 1η Ιανουαρίου 2000 οι νομοθετικές, κανονιστικές και διοικητικές διατάξεις που είναι αναγκαίες για την εφαρμογή του προγράμματος·

β) αποστέλλεται έκθεση στην Επιτροπή κάθε τρεις μήνες σχετικά με την πρόοδο του προγράμματος και τις δαπάνες που πραγματοποιούνται. Τα στοιχεία της έκθεσης καλύπτουν τα σημεία που αναφέρονται στο παράρτημα ΙΙΙ·

γ) αποστέλλεται τελική έκθεση για την τεχνική εκτέλεση του προγράμματος η οποία συνοδεύεται από αποδεικτικά στοιχεία σχετικά με τις δαπάνες που πραγματοποιούνται την 1η Απριλίου 2001 το αργότερο,

υπό τον όρο ότι έχει τηρηθεί η κοινοτική κτηνιατρική νομοθεσία.

Άρθρο 3

1. Η Επιτροπή, σε συνεργασία με τις αρμόδιες εθνικές αρχές, μπορεί να πραγματοποιήσει επιτόπιους ελέγχους για να εξασφαλιστεί ότι έχουν εκτελεστεί τα μέτρα και έχουν πραγματοποιηθεί οι δαπάνες.

Η Επιτροπή ενημερώνει τα κράτη μέλη για το αποτέλεσμα των ελέγχων.

2. Τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου εφαρμόζονται τηρουμένων των αναλογιών.

3. Η κοινοτική χρηματοδοτική συνδρομή μπορεί να χορηγηθεί μόνον εάν το πρόγραμμα έχει εφαρμοστεί σύμφωνα με τους κοινοτικούς κανόνες.

Άρθρο 4

Η παρούσα απόφαση απευθύνεται στην Ελληνική Δημοκρατία.

Βρυξέλλες, 20 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 168 της 2.7.1994, σ. 31.

(3) ΕΕ L 94 της 28.4.1970, σ. 13.

(4) ΕΕ L 160 της 26.6.1999, σ. 103.

ΠΑΡΑΡΤΗΜΑ Ι

Πρόγραμμα επιδημιολογικής επιτήρησης για τον αφθώδη πυρετό, την ευλογιά των αιγοπροβάτων, τον καταρροϊκό πυρετό του προβάτου και την πανώλη μικρών μηρυκαστικών σε ορισμένες περιοχές της Ελλάδας

Στόχος

Το πρόγραμμα επιδημιολογικής επιτήρησης που αναφέρεται στο άρθρο 1 παράγραφος 1 έχει ως στόχο:

- να εντείνει την παρακολούθηση των νόσων των ζώων σε ορισμένες γεωγραφικές περιοχές της Ελλάδας που θεωρούνται περιοχές ειδικού επιδημιολογικού κινδύνου,

- την λήψη εγκαίρων και ταχέων μέτρων ελέγχου των νόσων όταν κρίνεται αναγκαίο.

Επιπλέον, το πρόγραμμα έχει ως στόχο την ενίσχυση της επικοινωνίας μεταξύ του προσωπικού που κάνει παρατηρήσεις επιτόπου, του προσωπικού που εργάζεται σε διαγνωστικά εργαστήρια και του προσωπικού που αναλύει τα επιδημιολογικά στοιχεία στο Εθνικό Κέντρο Διαχείρισης Κρίσεων.

Βασικά στοιχεία του προγράμματος επιδημιολογικής επιτήρησης

Το πρόγραμμα επιδημιολογικής επιτήρησης έχει ως στόχο την ανίχνευση στο επίπεδο των γεωργικών εκμεταλλεύσεων, κλινικών συμπτωμάτων εξωτικών νόσων (αφθώδης πυρετός, πανώλη των βοοειδών, ευλογιά των αιγοπροβάτων, πανώλη μικρών μηρυκαστικών και καταρροϊκός πυρετός του προβάτου) και την ανίχνευση της παρουσίας αντισωμάτων για τις ανωτέρω νόσους σε δείγματα αίματος που έχουν συλλεχθεί επιλεκτικά. Στο πρόγραμμα λαμβάνεται υπόψη ότι ο πληθυσμός των ζώων που υποβάλλεται σε παρακολούθηση για τον αφθώδη πυρετό, την πανώλη των βοοειδών, την ευλογιά των αιγοπροβάτων και την πανώλη των μικρών μηρυκαστικών, βρίσκεται σε περιοχές που ορίζονται ως περιοχές Α (περιοχές ειδικού επιδημιολογικού κινδύνου) και περιοχές Β (περιοχές σημαντικού επιδημιολογικού κινδύνου). Στο πρόγραμμα επιτήρησης για τον καταρροϊκό πυρετό του προβάτου λαμβάνεται υπόψη η βιολογία των πιθανών φορέων.

Η εφαρμογή του προγράμματος βασίζεται στις ενέργειες και τα μέτρα που αναφέρονται κατωτέρω:

A. Παρακολούθηση για τον αφθώδη πυρετό, την ευλογιά των αιγοπροβάτων και την πανώλη μικρών μηρυκαστικών

1. Στη περιοχή Α, όλα τα χωριά και οι οικισμοί θα αποτελέσουν αντικείμενο παρακολούθησηc που περιλαμβάνει:

α) κλινικό έλεγχο 60 αιγοπροβάτων που συλλέγονται τυχαίως εκ των οποίων έξι ζώα συλλέγονται τυχαίως και υποβάλλονται σε πλήρη κλινική εξέταση·

β) κλινική εξέταση όλων των εκμεταλλεύσεων εκτροφής βοοειδών·

γ) συλλογή και ορολογική εξέταση δειγμάτων αίματος που προέρχονται από 60 αιγοπρόβατα τα οποία έχουν συλλεχθεί τυχαίως·

δ) παρακολούθηση των ζώων που μετακινούνται από την περιοχή Α. Όλα τα βοοειδή και τα αιγοπρόβατα που μετακινούνται από την περιοχή Α για λόγους εκτροφής ή ιχναπαραγωγής πρέπει να υποβάλλονται σε κλινική εξέταση πριν από την μετακίνηση. Τα αιγοπρόβατα πρέπει να υποβάλλονται σε ορολογική δοκιμή για τον αφθώδη πυρετό, την ευλογιά των αιγοπροβάτων και την πανώλη των μικρών μηρυκαστικών·

ε) έλεγχο στα σφαγεία που βρίσκονται στην περιοχή Α. Τυχαίο δείγμα 10 % των αιγοπροβάτων που σφάζονται κάθε ημέρα πρέπει να υποβάλλεται σε ορολογική εξέταση για τον αφθώδη πυρετό, την ευλογιά των αιγοπροβάτων και την πανώλη των μικρών μηρυκαστικών.

2. Στην περιοχή Β, το πρόγραμμα παρακολούθησης θα περιλαμβάνει ότι:

α) τυχαίο δείγμα 20 % των χωριών και των οικισμών πρέπει να αποτελέσει αντικείμενο των μέτρων που αναφέρονται στην παράγραφο 1 στοιχεία α), β) και γ)·

β) τυχαίο δείγμα 10 % των αιγοπροβάτων και των βοοειδών που μετακινούνται από την περιοχή Β σε περιοχές που δεν αποτελούν αντικείμενο του προγράμματος, για εκτροφή ή αναπαραγωγή πρέπει να υπόκεινται στα μέτρα που αναφέρονται στην παράγραφο 1 σημείο δ)·

γ) τα ζώα που μεταφέρονται σε σφαγείο που βρίσκεται στην περιοχή Β υπόκεινται στην παρακολούθηση που αναφέρεται στην παράγραφο 1 στοιχείο ε).

3. Τα μέτρα που περιγράφονται στα σημεία Α.1.α), Α.1.β), Α.1.γ) και Α.2.α) πρέπει να εφαρμόζονται τουλάχιστον μία φορά κάθε τέσσερις μήνες.

B. Επιτήρηση για τον καταρροϊκό πυρετό του προβάτου

Το πρόγραμμα επιδημιολογικής παρακολούθησης για τον καταρροϊκό πυρετό του προβάτου θα περιλαμβάνει:

1. Κλινική εξέταση των προβάτων

Τα πρόβατα που θα υποβληθούν σε κλινική εξέταση εντός του πλαισίου του μέρους Α, παράγραφος 1, στοιχείο α) και παράγραφος 2 στοιχείο α) θα υποβληθούν σε εξέταση κατά τη διάρκεια των μηνών Ιουλίου-Δεκεμβρίου για συμπτώματα που έχουν σχέση με τον καταρροϊκό πυρετό του προβάτου.

2. Ορολογική εξέταση

Τα βοοειδή-δείκτες ηλικίας άνω των έξι μηνών σε ομάδες 5-10 ζώων κατά την περίοδο των μηνών Ιουλίου-Δεκεμβρίου θα υποβληθούν σε μηνιαίες ορολογικές εξετάσεις. Οι ομάδες βοοειδών-δεικτών θα κρατούνται σε τοποθεσίες που βρίσκονται κοντά στους πιθανούς χώρους αναπαραγωγής των ενδεχόμενων φορέων.

3. Συλλογή και αναγνώριση των πιθανών φορέων του καταρροϊκού πυρετού του προβάτου

Θα συλλεχθούν έντομα με παγίδες φωτός που τοποθετούνται κοντά στους πιθανούς χώρους αναπαραγωγής των ενδεχόμενων φορέων. Η συλλογή πραγματοποιείται κατά τη διάρκεια των μηνών Ιουλίου-Δεκεμβρίου με διαλείμματα που διαρκούν περίπου δύο εβδομάδες. Τα έντομα αναγνωρίζονται και η παρουσία, η πυκνότητα και η γεωγραφική κατανομή των πιθανών φορέων καταγράφονται.

Διαχείριση του προγράμματος επιδημιολογικής παρακολούθησης

Το τμήμα λοιμωδών νοσημάτων της Διεύθυνσης Υγείας των Ζώων, του Υπουργείου Γεωργίας θα πραγματοποιήσει τη διαχείριση του προγράμματος επιδημιολογικής παρακολούθησης που αναφέρεται στο άρθρο 1 παράγραφος 1, της απόφασης αυτής.

ΠΑΡΑΡΤΗΜΑ II

ΠΡΟΫΠΟΛΟΓΙΣΜΟΣ ΓΙΑ ΤΗΝ ΕΦΑΡΜΟΓΗ ΤΟΥ ΠΡΟΓΡΑΜΜΑΤΟΣ

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>PIC FILE= "L_2000024EL.005802.EPS">

>PIC FILE= "L_2000024EL.005901.EPS">

>PIC FILE= "L_2000024EL.006001.EPS">